Inclusión a través do xogo | Consumer\nInclusión a través do xogo\nOs xoguetes adaptados fomentan a integración de menores e mozas con discapacidade que non renuncian á diversión\nData de publicación: Domingo, 22deAgostode2010\nNo xogo non hai diferentes. A diversión é un ben común ao que se recorre para conseguir que todas as persoas esbocen un sorriso. Diversas organizacións sérvense de xogos, xa sexan de mesa ou interactivos, para que menores e mozos con discapacidade gocen dun intre entretido á vez que fomentan a súa integración e interacción.\nO lecer inclusivo é unha reclamación das persoas con discapacidade que gañou intensidade nos últimos anos. Non só se pretende como diversión, senón tamén como terapia e un destacado elemento de integración . A posibilidade de coincidir con outras persoas en espazos de lecer comúns favorece a comunicación e o coñecemento mutuo.\nO ONCE, a través dos seus servizos educativos, colabora con centros escolares e familias na atención a persoas con grave discapacidade visual. Entre estes recursos, dispón de xogos destinados a alumnos de educación infantil e primaria, cuxo obxectivo é fomentar a integración na aula. O último destes entretementos é ‘O caracol Serafín’, un xogo interactivo que responde os parámetros de accesibilidade universal e deseño para todos.\nDeséñanse xogos que poden utilizar tanto alumnos con cegueira e deficiencia visual, como o resto dos seus compañeiros\nPreviuse para que o poidan utilizar tanto alumnos con cegueira e deficiencia visual, como o resto dos seus compañeiros. É un xogo didáctico multimedia para menores a partir de 3 anos, que pretende servir nas primeiras aprendizaxes co computador e o teclado. “Está concibido como un instrumento inclusivo e integrador dentro da aula, deseñado para reforzar algúns dos obxectivos do currículo do segundo ciclo de educación infantil e primeiro ciclo de educación primaria”, explica o ONCE.\nO xogo editouse en castelán, catalán, eúscaro, galego e inglés. Está composto por un conto, 17 actividades de habilidade que se corresponden cos contidos do currículo educativo e unha ludoteca para reforzar a aprendizaxe do sistema braille.\nPódense atopar outras propostas no site de recursos do ONCE. En todos os casos o seu obxectivo é conseguir que os case 7.500 nenos cegos e deficientes visuais que residen en España “poidan seguir os seus estudos en igualdade de condicións ao resto de compañeiros”, grazas ao uso da tecnoloxía.\nA Confederación ASPACE, dedicada á atención de persoas con parálise cerebral, conta con varios programas que tamén atenden as alternativas de lecer. A Asociación Provincial de Parálise Cerebral (APPC) de Tarragona, pertencente á confederación, presentou o pasado 1 de xullo a primeira versión pública do proxecto Sitplus. “Este proxecto consiste nunha aplicación de software gratuíto pensado, principalmente, para ofrecer actividades lúdicas a persoas con múltiples discapacidades”, indica a entidade.\nPensouse para persoas con limitacións motrices, cognitivas e sensoriais. Recorre á visión e á voz para xerar un resultado de imaxe e son. Hai catro actividades posibles. Na primeira, un micrófono recolle as emisións orais, a respiración ou posibles toques que se dean ao micrófono. A continuación, procesa o audio, convérteo en diferentes efectos dixitais, como reverberación ou eco, o amplifica e envíao aos altofalantes. Outras opcións pasan por recoller o movemento da persoa para reproducir unha nota musical ou combinar as diferentes actividades.\nA finais do pasado ano organizáronse en Zaragoza o I Xornada do Xoguete Adaptado. O público obxectivo foron os nenos, con ou sen discapacidade, os pais con fillos ou familiares con discapacidade e os docentes. O evento contou coa colaboración de BJ Adaptacións, que traballa para que os xoguetes sexan accesibles para todos. Fabrica bonecos e xogos que cumpren estes requisitos, ademais de adaptar xoguetes estándar mediante unha ou dúas entradas que se accionan a través dun conmutador.\nÉ posible adquirir artigos infantís ou circuítos de coches, así como outros elementos para utilizar na aula e ata unha cámara de fotos dixital adaptada. Se se prefire, pódese solicitar a adaptación dun xoguete por encargo tanto para uso doméstico como escolar. Tamén se puxo en marcha un servizo de préstamo para profesionais, de modo que “poidan coñecer os produtos e saber se responden as necesidades dos seus usuarios”.\ndiscapacidade juegos adaptados-gl ocio inclusivo-gl


Facemos un chamamento a PP e BNG para convocar un Pleno Extraordinario sobre os Orzamentos do Estado - Marea Atlántica\nFacemos un chamamento a PP e BNG para convocar un Pleno Extraordinario sobre os Orzamentos do Estado\nTras coñecerse que o porto de Castellón terá financiamento para a conexión ferroviaria que se lle nega ao Porto Exterior da Coruña, súmase un novo agravio a unha lista xa moi longa\nMaría García: “Se Inés Rey non quere falar dos Orzamentos do Estado, podemos facelo desde a oposición. Urxe que A Coruña reclame con voz unánime os investimentos que se lle deben”\nA voceira municipal da Marea Atlántica, María García, fixo hoxe un chamamento aos demais grupos da oposición na Coruña, o Partido Popular e o Bloque Nacionalista Galego, para convocar conxuntamente un Pleno Extraordinario no que analizar o proxecto de Orzamentos do Estado, rotundamente malo para a cidade e a súa área. “Se Inés Rey non quere facelo, como sería a súa obriga, podemos convocar un Pleno Extraordinario desde a oposición. Urxe que A Coruña faga escoitar as súas demandas cunha voz unánime, para que na Moncloa teñan que escoitala”, sinalou a concelleira.\nGarcía renovou este chamamento tras coñecerse onte que o porto de Castellón recibirá 140 millóns de euros para a súa conexión ferroviaria mentres o porto exterior de Punta Langosteira leva exactamente cero euros para a mesma fin. Un agravio comparativo que se suma á condonación da débeda portuaria de Valencia (400 millóns de euros xurdidos da Copa América e a Fórmula 1) mentres a Autoridade Portuaria da Coruña ten que asumir a súa nunhas cotas imposibles (300 millóns froito das obras do Porto Exterior, declaradas de interese xeral).\nSen a condunación da débeda e a conexión de Punta Langosteira con tren, será imposible liberar os peiraos interiores para a cidade, privando á Coruña dun moi necesario espazo público. “A Corporación municipal, a Deputación da Coruña e o Parlamento de Galicia teñen expresado, por unanimidade, que os convenios asinados en 2004 para especular no bordo litoral teñen que anularse, pero iso é imposible sen o compromiso do Estado”, argumenta María García.\nUn Pleno Extraordinario pendente desde o 1 de outubro\nA convocatoria dun Pleno Extraordinario sobre os Orzamentos do Estado foi aprobada o 1 de outubro pola maioría da Corporación, a raíz dunha moción da Marea Atlántica. Desde aquela, Inés Rey enterrou o asunto, a pesar que que María García volveullo reclamar por carta a semana pasada. É urxente se queremos chegar a tempo para as emendas en trámite parlamentario.\nComo xa valoramos, as contas presentadas polo Goberno do Estado esquecen boa parte dos compromisos pendentes desde hai anos ou décadas: non hai mellora do ferrocarril de proximidade; non hai investimento na Avenida de Alfonso Molina, nin partidas claras para a Intermodal ou a pasarela de Pedralonga… Unha demostración de que ese teléfono vermello con Madrid que prometera Inés Rey está sempre fóra de cobertura.\nNestes momentos de crise económica, o reforzo de infraestruturas esenciais é dobremente importante, pero o Estado volve ignorar á área metropolitana máis dinámica de Galicia. Como advirte a nosa voceira, “o desleixo da Moncloa hipoteca á Coruña e o seu futuro desenvolvemento”.\nMarea Atlántica - Comunicación2020-11-09T10:46:00+02:009 Novembro, 2020|Borde litoral, Concello, Destacadas, Marea da Economía Local e Social|Sin comentarios


Kick off meeting do proxecto INCluSilver\nO Clúster Alimentario de Galicia participa no lanzamento do proxecto europeo INCluSilver\nO pasado 5 de abril celebrouse en Bruxelas o Kick off meeting do proxecto INCluSilver coa presenza dunha delegación do Clúster Alimentario de Galicia encargada da coordinación e execución dos proxectos europeos dos que forma parte.\nO proxecto INCluSilver pretende apoiar a colaboración entre as principais partes interesadas de diferentes sectores para facilitar o desenvolvemento de ideas innovadoras no campo da nutrición personalizada para a poboación senior. A nutrición personalizada ofrece un novo enfoque para axudar aos cidadáns para axustar o seu comportamento alimentario ao asesorar sobre as opcións de alimentos e patróns de alimentación que se axusten ás súas necesidades individuais.\nA poboación senior está impulsada tanto pola aparición de novos mercados de consumo como pola necesidade de mellorar a sustentabilidade do gasto público ligado ao envellecemento. Por tanto, estimular o mercado de produtos e servizos de nutrición personalizada que respondan as necesidades deste sector da poboación pode crear un efecto de atracción masiva nos mercados existentes ou emerxentes, así como un enorme impacto nos sistemas de prestación de servizos de saúde.\nINCluSilver pretende aproveitar as oportunidades vinculadas á nutrición personalizada e o envellecemento da poboación europea a través dunha innovación reforzada de produtos e servizos en diferentes sectores industriais.\nO proxecto, no que participan empresas e institucións de España, Suecia, Hungría, Italia, Reino Unido, Irlanda, Francia, Dinamarca e Grecia iniciouse oficialmente o pasado 1 de marzo de 2017 e durará 3 anos. Conta cun orzamento de 4,11 millóns de euros achegado por Horizon 2020.\nNo proxecto participan como socios ademais de CLUSAGA: Skane Food Innovation Network, Distretto Agroalimentare Regionale, University of Surrey, Danish Food Cluster, Whitaker Institute for Innovation and Societal Challenge - NUI Galway, Corallia Clusters Initiative / Research Center Athena, INNOSKART ICT Cluster e Agropolis International.


Na presentación aos medios, o comité organizador, en boca de Jose Enrique Elvira, agradeceu o apoio do Concello de Vigo, a Deputación de Pontevedra e o resto de institucións públicas e privadas que fixeron posible que o salón olívico sexa o máis lonxevo de cantos se celebran na peninsula ibérica. Ademais, dende a organización quixeron facer fincapé en que esta será unha edición moi especial, na que, ademais das actividades propias do salón, celebrarase por primeira vez unha espectacular competición de Freestyle e Motocross.\nPola sua banda, Fernandez Alvariño expresou a súa gratitude ao IFEVI pola sua hospitalidade e profesionalidade e subliñou que "Vigo é unha cidade que gana batallas" en relación aos anos de crise do sector da automoción e nos que este salón, co apoio de toda a cidade de Vigo, conseguíu superarse ano tras ano.\nPor último, David Regades, en nome do Concello de Vigo, quixo expresar a gratitude de toda a cidade por "ter conseguido que este salón da automoción, un sector fundamental para a economía e o emprego de Vigo, da sua área e de Galicia, chegue a cumplir estes 25 anos". Asimesmo Regades, en nome do propio alcalde, invitou a todas as viguesas e vigueses e tamén a todas as galegas e galegos a que "se acheguen a este magnifico salón e participen de todas as actividades programadas".


A autovía de Lugo estará rematada no 2022 - Lindeiros\nBy Lindeiros on\t 30 Maio, 2019 Arzúa, Bisbarra, Melide, O Pino\nBisbarra, 30 de maio do 2019 – O Delegado do Goberno, Javier Losada, visitou o tramo Lavacolla Arzúa da autovía de Lugo, A54, e informou dos prazos de execución que sitúan a conclusión no 2022.\nJavier Losada explicou que para o Goberno esta infraestrutura é unha prioridade e mantén o compromiso con prazos deseñados polo anterior executivo. Acompañado polas subdelegadas do Goberno na Coruña e Lugo, Pilar López-Rioboo e Isabel Rodríguez, e o responsable da Demarcación de Estradas en Galicia, Anxo do Río; Javier Losada detallou que a Autovía 54 xa ten 66 quilómetros en servizo, un 70 % do trazado, cun investimento de 522 millóns de euros.\nTramos en execución\nTras esta apertura, restan 28 quilómetros entre Palas de Rei e Arzúa, concretamente nos tramos Pas Melide e Melide Arzúa, que terán un investimento de 169 millóns de euros. Javier Losada informaba do estado das obras\nA continuación o Delgado referiuse ao Presidente da Xunta, Alberto Núñez Feijoo, para lembrarlle que hai un ano dou por bos os prazos da obra\nTramo Lavacolla Arzua\nO tramo aberto a semana pasada ten 15 pasos superiores e 5 ligazóns, que favorecerán as comunicacións; 9 pasos inferiores, que permitirán aos peóns cruzar con seguridade, e 2 pasos de fauna. A todo iso hai que sumar importantes actuacións ambientais.\nBisbarra Delegación do Goberno estradas Fomento Obras


Novo curso Superior de Atención Especializada na Enfermiade do Alzhéimer e outras demencias Neurodexenerativas | AGADEA - Asociación Galega de Axuda ós Enfermos con Demencias tipo Alzheimer de Santiago\nNovo curso Superior de Atención Especializada na Enfermiade do Alzhéimer e outras demencias Neurodexenerativas\nEn Agadea organizamos o Curso Superior de Atención Especializada na Enfermidade de Alzéimer, formación requerida para traballar con persoas que padecen a doenza.\nO curso é de interese sanitario e terá unha duración de 270 horas dividas en 150 horas teóricas e 120 horas de prácticas nas diferentes aulas de estimulación integral que ten a Asociación nas diferentes localidades nas que está presente.\nO curso poderá realizarse nos concellos de Santiago de Compostela e Ribeira.\nNa localidade Compostelá o curso comezará o 7 de marzo na sede da asociación, mentres que en Ribeira porase en marcha o vindeiro 29 de febreiro no centro terapéutico da asociación.\nEste curso, de interese sanitario e cunha duración de 270 horas, está dirixido a estudantes e profesionais do ámbito sanitario.\nMáis información na propia asociación ou nos teléfonos 981 59 57 38 ou no 647 58 97 25 ou a través do correo electrónico agadea@agadea.org


Así son as Google Glass por dentro – Mallando no Android\nAutor Iago Varela Martínez O día 13 Xuño, 2013 Non hai comentarios\nLevamos visto moito das Google Glass, desde unboxings a vídeos que amosan un día na vida dun dos afortunados que teñen unhas no seu poder. Sen embargo, até o de agora, ninguén se atrevera a desmontalas para amosar con todo luxo de detalles como son unhas Google Glass por dentro.\nA última gran análise ofrécenos a posibilidade de coñecer a fondo as Google Glass. E para iso comezan polo máis inmediato: amosar que hai dentro da caixa na que se están a distribuír.\nAdemais das propias lentes, a caixa inclúe unha serie de accesorios que pasan por un protetor de cristas, limpiador, cargador USB e cable e un pequeno estoxo de transporte.\nPasando á parte máis da desmontaxe en si, comezamos pola patilla, que como vedes está formada por un gran módulo compacto onde se inclúe todo o motor dos lentes e 4 pezas separábeis que sirven para recubrilo todo.\nA parte que posterior da patilla, a que queda situada detrás da orella, é o módulo de batería, unha pila de litio cunha capacidade de 570 mAh.\nA continuación, e pegado á batería, está o altofalante, que non é como os de uso habitual, senón de condución ósea, moi semellante aos que se empregan, por exemplo, nos audífonos.\nSeguindo polo lateral da patilla atopámonos o que é o corazón das Google Glass, onde se sitúan os circuítos, a placa base, unha memoria de 16 GB e o panel táctil co que se interactúa cos lentes.\nA cámara, situada na parte frontal das Glass, ten un sensor de 5 megapíxeles, que permite ademais gravar vídeo en 720p.\nFinalmente temos a pantalla, que consigue simular a experiencia de ter unha pantalla de 25 polgadas a 74 centímetros. Ademais, xunto a ela sitúanse os sensores de brúxula, xiroscopio e acelerómetro.\nComo vedes, hai formas bastante curiosas de facer unha análise en profundidade dun produto e, para nós, este resultou tremendamente interesante. Se vos interesa, podedes vermáis fotos aquí\nAndroid One xa é oficial\nDurante o Google I/O anuncióusenos a chegada de terminais Android …


O téxtil, un 6,1% do PIB galego\nTemas: TéXTIL PIB\nO sector do téxtil, a confección e o calzado xera 36.162 empregos no país e 3.481 millóns do PIB galego, aínda que un 85% corresponde á parte comercial e tan só un 15% á parte industrial, que vai perdendo peso.\nPor E.P. | SANTIAGO DE COMPOSTELA | 28/12/2017 | Actualizada ás 12:08\nO sector do téxtil, a confección e o calzado achegou no ano 2015 o 6,1% do produto interior bruto (PIB) da economía galega, o que se traduce en 3.481 millóns de euros. Os postos de traballo ascenderon a 36.162, o que supón un 3,3% do emprego total.\nRebaixa, rebaixas, consumo, prezo, prezos, IPC, roupa | Fonte: Europa Press\nDo 6,1% que o sector supón para o PIB galego, o maior peso correspóndese coa parte comercial (5,2%), mentres a parte industrial achega un 0,9%. En termos de emprego, dentro do 3,3% que supón, os postos de traballo do comercio representan o 2,1% e a parte industrial, un 1,2%. Así o reflicte un estudo sobre esta actividade realizado polo Instituto Galego de Estatística (IGE) e publicado este xoves, que aborda as dúas ramas de actividade que conforman o sector industrial e establece unha comparativa do subsector comercial dedicado ao téxtil, á confección e ao calzado co total do sector comercial galego.\nNas súas conclusións, o IGE constata que este sector ten "unha relevancia crecente" na economía galega e que, na súa composición destacan as actividades comerciais, que tiveron un crecemento moi forte nos últimos anos: o 85% do valor engadido bruto do sector provén da parte comercial.\nA evolución do sector evidencia unha transformación nel cara ás actividades comerciais, en detrimento da parte industrial, que vai perdendo peso ao longo dos anos que son obxecto de análise do documento -entre 2000 e 2015-.\nUnha das características do sector que subliña o informe do centro estatístico é "a elevada produtividade do factor traballo", que tamén é maior no subsector comercial, no que se produciu un importante crecemento, aínda que tamén aumentou no subsector industrial, onde logrou baixar o diferencial que tiña con respecto ao total da economía.\nIgualmente, ratifica que a evolución da produtividade non se viu acompañada dun crecemento da remuneración do traballo "da mesma magnitude", o que supón que, como resultado, a cota do excedente de explotación no valor engadido xerado aumentou "de forma considerable, especialmente nos últimos anos de estudo".\nEMPRESAS E ACHEGA ESTATAL\nEn 2015, de cando datan os últimos datos dispoñibles, segundo ratifica a Consellería de Facenda, había en Galicia 1.372 empresas que operaban no subsector industrial. Delas, 325 tiñan como principal actividade a industria téxtil, e a maior parte contaba cun número de traballadores inferior a dez.\nAs 1.047 empresas restantes estaban dedicadas á confección de roupa de vestir e á industria de coiro e calzado, e eran, na súa maioría, de reducida dimensión.\nGalicia achega 9,4 de cada 100 unidades de valor engadido xerado pola industria téxtil, confección e calzado española. Desde 2000 a cota galega na industria estatal increméntase: pasa do 5,4% a este 9,4%.\nEste incremento susténtase nunha maior produtividade do traballo. No entanto, o diferencial existente en termos de produtividade non se produce en termos de remuneración do traballo. Como resultado, constátase unha achega das rendas do capital no valor engadido superior en Galicia que en España.\nCOMARCAS E PERDAS DE EMPREGO\nNas comarcas de Bergantiños, Ordes e Ourense, o subsector industrial representa máis do 2% do PIB. Ademais, existen cinco concellos nos que, cando menos o 30% dos afiliados do sector industrial pertence ao subsector do téxtil, da confección e do calzado: Arzúa, Moraña, Ordes, Cabana de Bergantiños e Arteixo.\nOs datos do IGE ratifican que o subsector industrial irá perdendo peso no PIB das economías da contorna. Tanto no conxunto da UE como en España, a achega do subsector é do 0,5%. Portugal, país no que representa o 2,2%, é o país da UE en que esta industria ten unha maior presenza no PIB.\nEn Galicia, cunha achega do 0,9%, o IGE incide en que o sector consegue manter unha porcentaxe sobre o PIB elevada, fundamentalmente grazas a incrementos de produtividade que compensaron "as perdas de emprego, moi importantes" nos anos analizados. "A produtividade do traballo neste subsector é moi superior en Galicia con respecto a á media europea", ratifica.


AS PEGADAS DE ARNALDO (Biblio e EDLG de Seixo): WEDO DE LEGO XA ESTÁ EN MARCHA\nOs nenos e nenas de 3º puxemos en marcha os wedo de Lego. É un xogo... un recurso educativo... unha actividade para iniciarse no mundo da programación, a construción e a programación.\nÉ moi importante que os alumnos exploremos, practiquemos e probemos, a través do xogo, novas maneiras de afrontar os diferentes retos que logo, atoparemos no mundo de fóra do xogo.\nWedo está deseñado para cubrir diferentes áreas curriculares: podemos construír modelos de máquinas e animais, programar accións e comportamentos, medir distancias en centímetros e velocidade en voltas, investigar como funcionan as máquinas, crear e explicar historias...\nWedo é un robot estupendo para que aprendamos robótica educativa, programación, ciencias, tecnoloxía e enxeñería dunha forma amena e efectiva.\nIremos fuchicando, xogando e aprendendo cada vez máis con Wedo o cal desenvolve a nos confianza para formular preguntas, definir problemas e deseñar as nosas propias solucións ao poñer o descubrimento científico nas nosas mans e mentes.\nEtiquetas: 3º primaria, biblioteca, biblioteca: territorio das artes, bibliotecas creativas, curso 2019/20, robotica


Inicio > Historias > De Tim Burton a Tim Burton\n> De Tim Burton a Tim Burton <\nO mércores 5 de setembro ás 18:30 na Sala Grande do Palacio do Cinema de Venecia entrégase o León de Ouro a toda unha carreira ao cineasta Tim Burton. O mesmo premio que en anos anteriores recibiron David Lynch, Hayao Miyazaki, Manoel de Oliveira, Stanley Donen ou Omar Sharif, e que ao longo da historia foi parar ás mans dos máis grandes (Ford, Chaplin, Bergman, Wilder, Capra, Cukor, Kurosawa, Buñuel, Bresson, Fellini...). O tributo que a Biennale rende a Tim Burton xustifica que hoxe convirtamos ao californiano no punto de saída e de chegada da sección máis cinéfila do Extrarradio.\nTim Burton ten agora mesmo en posprodución un filme que promete ser un dos grandes títulos da tempada. Estréase nos Estados Unidos a finais de ano coa intención de que entre na competición polos Oscars: creo que non me equivocarei demasiado se digo que este traballo será un dos que acumule moitas candidaturas. A película en cuestión é Sweeney Todd, the Demon Barber of Fleet Street, adaptación cinematográfica dun lendario musical do xenial Stephen Sondheim, sen discusión o máis prestixioso e influínte autor do teatro musical contemporáneo, gañador de sete premios Tony, un Oscar (pola canción Sooner or later, de Dick Tracy) e mesmo un Premio Pulitzer, nunha das contadísimas ocasións en que o galardón foi recibido por un musical (Sunday in the park with George). Un autor complexo, exixente e atrevido, que foi quen de facer un musical sobre os intentos de asasinato dos presidentes americanos (Assassins), ou de mesturar a diferentes personaxes dos contos clásicos (Carrapuchiña, Cincenta, Rapunzel, Jack o das fabas máxicas...) nunha peza que reflexiona sobre a necesidade e as consecuencias de asumir responsabilidades (Into the woods). Pero son moitos os que consideran Sweeney Todd a máis perfecta das súas obras: un relato macabro idóneo para un director como Tim Burton. No Londres do s. XIX, Sweeney Todd regresa para vingarse do xuíz que lle arruinou a vida ao arrestalo inxustamente e mandalo ao exilio, coa maligna intención de ter o camiño libre para liarse coa esposa daquel. A Sweeney Todd cóntanlle que a súa muller foi violada e humillada e que acabou suicidándose, e que a filla que tiñan, agora unha moza, foi acollida polo xuíz. Quen lle informa de todo isto é a peor pasteleira de Londres, a señora Lovett, que está secretamente namorada del. Ao longo da obra, un cada vez máis amargado Sweeney Todd decide vingarse non xa só do xuíz Turpin, senón de toda a sociedade en xeral, e un a un irá degolando aos incautos que pasan pola súa cadeira de barbeiro. Moi práctica, a señora Lovett propón non desperdiciar toda esa carne humana, que con certeza poderá servirlle para encher as súas empanadas:\nEscoitamos ao Sweeney Todd e á señora Lovett do reparto orixinal da estrea de Broadway, Len Cariou e Angela Lansbury, uns anos antes de se converter na Jessica Fletcher de Murder, she wrote, unha das series de televisión máis difundidas das últimas décadas que lle proporcionou doce candidaturas aos Emmy (non gañou nunca) e dez aos Globos de Ouro (gañou catro), ademais dun salario que chegou aos trescentos mil dólares por episodio. Tamén gañou catro veces o Tony, sempre como actriz de musical (entre eles, o de Sweeney Todd), e foi candidata en tres ocasións ao Oscar á mellor actriz de reparto, por The Manchurian Candidate (1963), The picture of Dorian Gray (1946) e Gaslight (1945), o seu primeiro papel no cinema cando era unha mociña de dezasete anos. O filme, protagonizado por Ingrid Bergman, Charles Boyer e Joseph Cotten, estaba dirixido por George Cukor, célebre director ben lembrado por Historias de Filadelfia, Nacida onte, A costela de Adán, Naceu unha estrela (versión de Judy Garland) ou My fair lady. George Cukor pasou uns días pola rodaxe de O mago de Oz e Foise co vento -películas as dúas feitas coa participación de moitas mans- e foi tamén o director de A muller das dúas caras, a non moi afortunada despedida do cinema de Greta Garbo, un mito que dicía nas películas frases que tamén valían para a súa propia vida. Non sempre a Garbo estivo tan seria. Tamén demostrou que sabía rir nun clásico de Ernst Lubitsch, Ninotchka, onde coincidiu cun actor austrohúngaro chamado Bela Lugosi, o Drácula da primeira versión sonora, a de Tod Browning. Un home que coñeceu o éxito con ese filme, grazas ao cal acadou un contrato coa Universal do que naceron varios títulos de terror, como O corvo, Os crimes da rúa Morgue e White Zombie. Afectado por unha ciática crónica provocada por lesións sufridas durante o servizo militar, Bela Lugosi empezou a recibir tratamento médico a base de opiáceos para calmar a dor. A súa adicción polas drogas foi en aumento a medida que diminuían as ofertas para facer películas. Bela Lugosi é un home que vive practicamente na ruina cando coñece a Ed Wood Jr, un home novo fan del que lle ofrece participar nos desastrosos filmes polos que será célebre, Glen or Glenda primeiro e despois Bride of the monster, onde ten este xustamente famoso discurso:\nFogar? Eu non teño fogar. Perseguido, desprezado, vivindo coma un animal! A selva é o meu fogar. Pero eu amosareille ao mundo que podo ser o seu amo! Perfeccionarei a miña propia raza de humanos. Unha raza de superhomes atómicos que conquistarán o mundo! Ha ha ha ha ha ha!\nBela Lugosi protagonizou postumamente un filme, Plan 9 from outer space, sempre presente nas listaxes dos peores da historia. Ed Wood Jr tiña material rodado sen son con Bela Lugosi, e cando este morreu arranxou o absurdo guión para meter esas escenas ao comezo. Ao pouco, e en off, escoitaremos o ruído dun coche freando, do que se deduce que o personaxe foi atropelado. O personaxe resucita logo por itnervención duns extraterrestres, pero para daquela será reempreazado por outro actor -realmente era o quiropráctico/masaxista da esposa de Wood- que aparecerá sempre cuberto cunha capa, tapando o rostro intentando sen éxito que non se note que el non é Lugosi.\nTodas estas cousas están magnificamente contadas no filme Ed Wood, con Johnny Depp encarnando ao director de serie z e Martin Landau recreando a un decrépito Bela Lugosi (levou o Oscar por ese papel). O director dese marabilloso canto de amor ao cinema foi Tim Burton, o home que imaxinou a máis marciana das invasións marcianas, que nos descubriu o encanto das relacións de ultratumba e o gozo de vivir e amar con imaxinación.\nExtrarradio, 2 de setembro de 2007\ndos arquivos estranhos: De Marte a Marte ¶\n2007-09-08, 16:11 | 0 comentarios\nURL de trackback de esta historia http://pawley.blogalia.com//trackbacks/52022


O motivo 'principal' dos incendios, di o PSOE, son os 'bandazos' da Xunta coas emerxencias - Pontevedra Viva\nSantos Héctor con alcaldes e voceiros do PSdeG-PSOE na provincia\nVenres 20 de Outubro, 2017 ás 14:12 do Venres 20 de Outubro, 2017\nPara os socialistas o motivo "principal" da vaga de incendios que arrasou a provincia de Pontevedra hai uns días é a política "errática" e "chea de bandazos" da Xunta de Galicia en materia de emerxencias. Así o destacou o seu secretario provincial, Santos Héctor, tras reunirse con alcaldes e portavoces do PSdeG-PSOE nos concellos pontevedreses.\nOs concellos, explicou o líder dos socialistas pontevedreses, víronse "sobrepasados" ao ter que facer fronte aos incendios "cos seus propios medios". Numerosos alcaldes, dixo, están a denunciar xunto cos veciños que "non apareceron" efectivos de emerxencias a apagar o lume nos seus montes.\nForon 22 os concellos que, segundo o PSdeG-PSOE, estiveron en "serio risco" a pasada fin de semana, aos que habería que engadir outros nos que se produciron incendios "de menor virulencia".\nNesta recente crise, segundo sinalou Santos Héctor, existiu unha "deficiente" coordinación destes servizos por parte da Xunta de Galicia, denunciada polos propios profesionais, e que provocou "desesperación" entre os veciños ao ter que loitar "desprotexidos e desamparados" contra o lume.\nAdemais, durante a rolda de prensa, tamén se fixo eco do malestar existente polo funcionamento do 112 Galicia "con quen nin sequera era posible comunicarse nas peores horas dos lumes" e que, segundo o dirixente socialista, "claramente non está á altura" para xestionar unha situación de emerxencia desta magnitude.\n"O desleixo da Xunta e do Goberno de España é o maior dos perigos", engadiu Santos Héctor, que citou entre as causas deste "caos" a ausencia dunha política "clara" de prevención, que non haxa investimentos "decididas e comprometidas" nos montes galegos, a decisión de non prorrogar os contratos a brigadistas ou ter "ignorado" as advertencias de perigo que realizaban os expertos.\nMOCIÓN NA DEPUTACION E OS CONCELLOS\nA este respecto, os socialistas presentarán unha moción ao próximo pleno da Deputación de Pontevedra -e que posteriormente será replicada en todos os concellos- para instar á Xunta e ao Estado para adoptar cinco medidas encamiñadas a que "esto no vuelva a ocurrir", anunciou o deputado Carlos López Font.\nAsí, o PSdeG-PSOE busca que se inste á Xunta a que "en los próximos seis meses" o goberno galego aprobe iniciativas para a promoción dunha política forestal que permita a conservación, a protección e a posta en valor dos montes galegos, elaboradas e pactadas cos concellos, as deputacións e a comunidade científica.\nTamén se solicita á Xunta elaborar un protocolo de actuación ante os incendios forestais, que garanta unha mellor coordinación e unha atención "temprana" ao detectarse un lume; ou que se establezan de forma "inmediata" axudas para recuperar a riqueza forestal e o patrimonio perdido polos veciños de toda Galicia.\nPor último, a moción inclúe a petición ao goberno galego para que introduza no currículo educativo o ensino en valores de respecto ao medio ambiente; e que se elaboren proxectos formativos e de concienciación, dirixidos a toda a sociedade galega, para valorar, respectar e coidar o patrimonio cultural e ambiental que supoñen os nosos bosques.


Cadernos da viaxe. Deféndese o Estado dende os sumidoiros? Por Xoán Antón Pérez-Lema - 21 Noticias\nCadernos da viaxe. Deféndese o Estado dende os sumidoiros? Por Xoán Antón Pérez-Lema\n07/04/2019 Xoán Antón Pérez-Lema Deje un comentario\nSeica dixo Felipe González, noutrora líder disque socialista, que ao Estado cómpre defendelo tamén nos sumidoiros. Dende logo algúns dos seus máis achegados colaboradores (desculparán que non vaia máis aló mentres non haxa probas) aprendéronlles ben a lección. Lembren o GAL.\nInstitucionalizouse entón un sistema corrupto baseado na Lei de Segredos Oficiais e nos fondos reservados que podían quizais ter un sentido fronte a unha ameaza exterior ou ao magmático terrorismo islamita. Para sermos máis precisos, cristalizou baixo unha formal e nunca exercida supervisión parlamentaria o sistema do primeiro ministro de facto franquista, Carrero Blanco.\nPasou a crise do GAL con penas moi curtas de cárcere para os principais delincuentes confesos, Barrionuevo e Vera. Bastantes anos despois, un Goberno alicerzado tamén noutra maioría absoluta da outra ponla do bipartidismo dinástico, o PP, xerou unha equipa policial coas súas antenas mediáticas para desprestixiar os principais líderes entón do soberanismo catalán (2014-2015) xusto canda a convocatoria da consulta cidadá que o Presidente Artur Màs convocara para o 9-N de 2014. Pretextaron en falso de delictos de corrupción (nunca acusados formalmente) ao entón President e ao alcalde de Barcelona Xavier Trías. Boa parte da derrota electoral deste a prol da alcaldesa Ada Colau en maio de 2015 explícase nesta reacción policial dos sumidoiros do Estado. Lembran aquela conversa dos entón ministro do Interior co comisionado anticorrupción do Parlament conspirando contra a sanidade e o benestar cataláns porque logo despois “la Fiscalía te lo afina”?\nPablo Iglesias descobriu como xogan os sumidoiros do Estado e seica arrepíntese agora de liquidar o potencial de transformación que tiña o movemento 15-M para consolidar un proxecto personalista, piramidal e españolista no canto de facer conectar o progresismo español coas forzas soberanistas e territoriais do Estado. O certo é que cando espiaron e desprestixiaron outros calou coma un peto.\nNunha democracia cómpre loitar xudicial e policialmente contra os seus inimigos, que son só os que queren violentamente acabar coas liberdades. Mais espiar e desprestixiar partidos legais (quer Podemos, quer os partidos soberanistas cataláns, hoxe ou mañá os galegos ou vascos) racha as regras do xogo democráticas e desprestixia o propio Estado. Porén, o que máis desacougo xera é a normalidade coa que millóns de españois ollan o feito probado de que ducias de millóns de euros destinados a tarefas de protección cidadá (policía, información e contrainformación…) sexan malbaratados no prexuizo de opcións lexítimas e democráticas para favorecer ás forzas seareiras do Deep State. Ás forzas seareiras da Coroa que cuestionan as forzas políticas espíadas\n« RC Deportivo. Constantino se asesora con Lendoiro, pero la fórmula de la Coca Cola no se comparte\nDantesca sustracción de un menor. Por María Isabel Blasco Robert »


A begontesa Raquel Vázquez recibiu o Premio de Poesía Loewe | Terrachaxa.com\nA begontesa Raquel Vázquez recibiu o Premio de Poesía Loewe\n13 Out 2019 Actualidade, Begonte Actualidade, Begonte\nO poemario Aunque los mapas, da begontesa Raquel Vázquez recibiu o Premio de Poesía Loewe a la Creación Joven 2019 dotado con 8.000 euros.\nEste premio contou cun xurado presidido por Víctor García da Concha e composto por Gioconda Belli, Antonio Outeiros, Aurora Egido, Margo Glantz, Juan Antonio Gonzáles Igrexas, Jaime Siles, Luís Antonio de Villena e Basilio Sánchez, gañador da edición anterior.\nGioconda Belli presentou o libro Aunque los mapas, que recibiu o Premio que recoñece a un autor menor de 30 anos, explicando a unanimidade do xurado en recoñecer a madurez da autora, quen neste poemario utiliza “un alento poético capaz de crear, desde a intimidade, un mundo poboado de imaxes que cegan pola súa orixinalidade e a súa fondura. Un mundo que fala de encontros e perdas sen sentimentalismos”. Unha poesía, indicou “accesible e depurada á vez” na que o xurado soubo recoñecer uns finais “con imaxes rotundas e poderosas, como unha bailarina que sabe exactamente o movemento para que a súa imaxe quede vibrando na memoria cando termina a música”. Engadiu Belli a súa alegría ao comprobar a supervivencia, entre a mocidade española, “do hálito da tradición da gran poesía deste país, que vibrou por séculos”\nRaquel Vázquez, chea de agradecemientos, atopou “é difícil acertar que dicir o que supón estar aquí neste momento, polo Premio e polo feito de que Aunque los mapas vai ser publicado e tamén por esta alegría compartida que de súpeto crea esa ilusión efémera, fráxil, case precaria, de que todo está ben; sentir iso é, xa en si mesmo, un agasallo”.\nGavieras, da almeriense Aurora Luque foi galardoado co Premio Internacional de Poesía Fundación Loewe.\nAdemais da dotación económica, ambas obras serán publicadas dentro da Colección Vísor de Poesía. Nesta convocatoria presentáronse ao Premio de Poesía Loewe 1.045 participantes de 37 países.\nO Premio Loewe, orixinalmente Premio Internacional de Poesía Fundación Loewe, é un galardón para autores de poesía en español, patrocinado pola fundación homónima e publicado pola editorial Visor. A súa cuantía é de 25.000 euros.\nAnterior Organizan un roteiro de Mosteiro a Suevos o día 26\nSeguinte A Deputación aumenta un 13% as prazas da teleasistencia domiciliaria


Redacción | Sábado, 24 de Novembro de 2018, 11:42\nA LISTA OFICIALISTA\nNa lista de Luís Villares figuran os nomes dos deputados do Parlamento de Galicia Davide Rodríguez, Pancho Casal e Paula Verao. Na lista, ademais dos deputados, figuran tamén os nomes doutras grandes figuras da política do país como a eurodeputada Lida Senra ou Ana Seijas, a actual viceportavoz do partido instrumental que irá como número dous do lucense.\nAsí, Villares rodéase dos tres deputados que o apoian no seo do Grupo Parlamentario no Pazo do Hórreo para tentar revalidar a dirección do grupo, xa que os outros 14 deputados do partido instrumental manteñen diferenzas co portavoz, como quedou de manifesto durante o conflito vivido ao redor da parlamentaria Paula Quinteiro.\nDoutra banda, a lista, compostas por 35 nomes, non se cingue unicamente a personalidades da primeira liña da política nacional, senón que conta con membros de mareas municipalistas, colectivos sociais como SOS Sanidade Pública e partidos políticos como Cerna, así como por integrantes da corrente crítica de Anova.\nDestacar o nome do exalcalde de Manzaneda Davide Rodríguez, que é o quinto nome da lista. Marilo Candendo, Ramón Beiras, Elena Cores, Adrián Divos e Peque González pechan os dez primeiros postos da lista da liña oficial do partido.\nXabier P. Davila, Mónica Díaz, Víctor Álvarez, Teresa Burgo, Xoán Losada, Ánxeles Faraldo e Xoán Hermida ocupan os seguintes postos ata o número 18, no que figura a eurodeputada Lida Senra. O alcalde de Salceda de Caselas (Pontevedra), Marcos Bicada, preséntase no posto 19, e o 20 é para Iris Malvido.\nA candidatura de Villares ao Consello de Garantías encabézaa a tamén viceportavoz de En Marea, Vitoria Esteban (Lugonovo), xunto con Xurxo Triñanes, de Boironovo. Héctor Vizoso, Sandra Pesqueira e Cochi Rodríguez completan os cinco nomees propostos ao órgano.\nLISTA DO SECTOR CRÍTICO\nPor outra banda, o sector crítico de En Marea, agrupado na chamada Mesa da Confluencia, presenta ao exdiputado David Bruzos como alternativa a Villares. Así, Bruzos será o candidato de consenso tras o acordo entre Podemos, Esquerda Unida, Anova e as mareas de Santiago, A Coruña e Ferrol, principais opositores da xestión de Villares.\nPodemos Galicia é o a formación que achega máis nomes nos primeiros postos da lista de críticos. Oriana Méndez, militante de Anova e membro de Marea Vigo, é a número dous de Bruzos. Séguenlle Xan Xove, de Marea Atlántica, e Saínza Ruiz, de Esquerda Unida e Ferrol en Común. Iván Rodrríguez, de Anova, e Isabel Faraldo, Marcos Cal e Sigrid Campos, os tres de Podemos Galicia, ocupan os postos do cinco ao oito da lista.\nRené Gambilla (EU) ocupa o noveno lugar, Gladys Afosno (Anova), o décimo; André Seoane (Compostela Aberta), o décimo primeiro; a deputada Julia Torregrosa (Podemos), o décimo segundo; Borja San Ramón (Podemos); o décimo terceiro e Loreto Taibo de EU, o décimo cuarto. Completan os vinte primeiros nomes da candidatura: Pedro Castro, Ledicia Piñeiro (Ourense en Común), Guillermo Crego (EU), Xiana López (Ferrol en Común/Anova), Víctor Ferreiro (Ourense en Común/Podemos) e Sara Outeiral (Nós Pobra/Podemos).\nAsí as cousas, a nova composición do Consello dás Mareas sairá das listas dos críticos e da dirección saínte, encabezada por Luís Villares, xa que ao peche do prazo de presentación de candidaturas foron as únicas en rexistrase nun proceso no que están chamados a participar os máis de 4.000 inscritos do partido instrumental.\nO censo para poder votar no proceso tamén quedou pechado á medianoite deste venres. Así, segundo figura na web de En Marea, un total de 4.388 persoas formalizaron a súa inscrición no partido instrumental. Con todo, este número podería variar, xa que as inscricións deben ser verificadas e as recibidas a última hora incorporaríanse nos próximos días.


Finalizan as obras de humanización da avenida Ribados, en pleno corazón residencial do Burgo, tras un investimento de 252.000 euros do Plan único\nplan-unico 06 de Xullo de 2021\nGonzález Formoso destaca as máis de 50 obras que o Plan Único da Deputación financia en Culleredo desde a súa creación, cun investimento de 7,5 millóns de euros\nRioboo destaca o resultado da actuación, que abarcou todos os ámbitos, como "exemplo da rexeneración urbana" que promoverá en todas as parroquias.\nValentín González e José Ramón Rioboo visitaron a zona\nGonzález Formoso destacou que a obra, cun investimento de 252.021 euros é un exemplo de como o Plan único axuda a mellorar as infraestruturas e servizos municipais e a renovar espazos coma a avenida de Ribados, "facéndoos máis accesibles, máis seguros e cómodos para os peóns".\nO presidente da Deputación sinalou que, desde a súa creación en 2017, o Plan único leva investido 7,5 millóns de euros en Culleredo e permitiu a aprobación de máis de 50 obras de mellora das infraestruturas do municipio. Novos sistemas de alumamento enerxeticamente sostible, renovación de rúas, prazas e parques infantís e incluso obras coma a glorieta da zona do Pasaxe foron financiadas con cargo ao POS+, que neste 2021 conta cunha achega de 1,8 millóns de euros e permitirá, entre outras obras, construír unha rotonda na avenida de Vilaboa que regule o tráfico na N-550 cun investimento de máis de 568.000 euros.\nO alcalde, Jose Ramón Rioboo, agradeceulle a González Formoso "a implicación da Deputación nun proxecto que incrementa a calidade de vida da cidadanía". O alcalde sinalou o resultado da actuación, que abarcou todos os ámbitos, como "exemplo da rexeneración urbana" que promoverá en todas as parroquias.\nAdxudicada a dragaxe da Ría\nAdemais, Rioboo acompañou o presidente da Deputación para comentar a recente contratación do proxecto de dragaxe da Ría do Burgo, tras a adxudicación das obras realizada polo Goberno do Estado.\nExecutarao a empresa UTE ACCIONA- MATÍAS ARROM BIBLIONI quen, cunha baixa do 33,66% acometerá o proxecto por algo máis de 32 millóns de euros. As obras realizaranse nun prazo estimado de 26 meses.\nO primeiro edil destacou a "relevancia" desta intervención, que marcará a "folla de ruta de futuras obras para seguir humanizando o noso municipio", avanza, á súa vez que recalca que "un dos grandes obxectivos é que Culleredo sexa un lugar máis transitable, verde e exemplo de sustentabilidade".


Banks dirixe e protagoniza a raíña vermella | NOVA FANTASIA\nInício TV/WebTV Banks dirixe e protagoniza a raíña vermella\nElizabeth Banks será a produtora executiva, directora e unha das protagonistas da adaptación ás pantallas de Red Queen, unha novela para adolescentes de 2015 orixinal da escritora Victoria Aveyard, e que emitirá a Peacock.\nA Warner Bros. Television e a Universal Television producen esta série de capítulos dunha hora de duración, ambientado nun futuro próximo nos Estados Unidos onde a democrácia foi substituída por unha monarquía liderada por un grupo de humáns con superpoderes, que governan con puño de ferro sobre os que non-os teñen.\nMare Barrow é unha muller nova nada na pobreza e sen poderes que tenta facer todo o que pode para sobrevivir e protexer á súa família, cando descubre o impensábel: que dalgún xeito, ela mesma tamén posúe poderes.\nEste abraiante descubrimento porá ao revés ao noso mundo e catapultará á inesperada heroína para se converter na face dunha revolución polos asoballados mentres tenta atopar a verdade após do meirande mistério de todos… como se fixo tan poderosa.\nBeth Schwartz (Arrow, Sweet Tooth) e mais Aveyard co-escribiron o episódio piloto e serán as produtoras executivas da série, que contará con Schwartz coma showrunner. Max Handelman é o outro produtor executivo.\nArtigo anteriorChalamet é o novo Willy Wonka\nSeguinte artigoSnyder aprende-nos a facer cinema


Asignatura Xenética de poboacións e evolución Código 610G02021\nDiscusión dirixida B1 B2 B3 B7 O alumnado realizará unha proba mixta (test + problemas) sobre os contidos tratados nos catro seminarios anteriores. 15\nPrácticas a través de TIC A7 A21 B2 B4 Realización de varios exercicios de xenética evolutiva cun ordenador persoal, empregando os programas informáticos utilizados nas prácticas. É imprescindible obter acumulativamente polo menos 15 puntos nesta proba, que se realizará ao final das sesións prácticas, para aprobar a materia.\nNesta actividade avaliarase a adquisición das competencias A7, A21, A24 e A27. 25\nProba obxectiva A7 A12 A18 A21 A24 B1 B2 Conxunto de preguntas de distinto tipo (alternativa múltiple, resposta breve, completar, asociación, etc) relacionadas con calquera dos contidos do temario.\nA proba desenvólvese en dúas fases. A primeira delas non é presencial, e consiste en unha serie de cuestionarios na plataforma Moodle, aos que se debe dar resposta en datas e horas prefixadas ao longo do curso. A contribución desta fase á proba é de un máximo de 25 puntos. A segunda fase é un exame presencial con preguntas test de alternativa múltiple, e correspondese co exame oficial da materia. A contribución acumulada das dúas fases á nota final da materia é de un máximo de 60 puntos. É imprescindible obter polo menos 35 puntos nesta proba para aprobar a materia.\nNesta actividade avaliarase a adquisición das competencias A7, A12, A18, A21, A24 e A27. 60\nConsideraranse PRESENTADOS nas actas da materia todos aqueles alumnos que se presenten ao exame práctico ou á segunda fase da proba obxectiva (exame oficial da materia).\nA nota final en actas dos alumnos que non acadaran nas prácticas ou na proba obxectiva a nota mínima para aprobar a materia, pero cuxa puntuación acumulativa fose superior a 50, será un 4.9 (SUSPENSO).\nNa segunda oportunidade utilizarase a mesma metodoloxía de avaliación que na primeira.\nNo caso de que algún estudante, por razóns debidamente xustificadas, non puidera realizar todas as probas de avaliación continua, o profesorado da materia adoptará as medidas correctoras que considere oportunas para garantir a igualdade de oportunidades.


Arquidiocese ortodoxa romanesa de Arad - Wikipedia, a enciclopedia libre\nArquidiocese ortodoxa romanesa de Arad\nCondado de Arad, Romanía\nA arquidiocese de Arad (en romanés: Arhiepiscopia Aradului) é unha división eclesiástica ortodoxa da Igrexa ortodoxa romanesa con sé na cidade de Arad, baixo a autoridade da Metrópole de Banat. A súa xurisdición esténdese dende 2009 á totalidade do condado de Arad, aínda que anteriormente abranguía tamén o condado de Hunedoara. O seu actual arcebispo é Timotei Seviciu.\nA diocese de Arad foi fundada no ano 1706 para acoller aos ortodoxos serbios refuxiados do Imperio Otomán no territorio do Reino de Hungría, controlado daquela pola Casa de Habsburgo. No ano 1690 o bispo Isaia Diacovici obtera do emperador Leopoldo I de Viena os "privilexios de Iliria", que daban liberdade relixiosa e autonomía política aos serbios ortodoxos no territorio baixo administración imperial, facendo que se estabeleceran arredor de 40.000 familias en Banat e Crișana, acompañados de numerosos cregos. O 15 de abril de 1706 o bispo serbio Isaia obtivo do emperador Xosé I a aprobación para a creación do arcebispado.\nCircunscricións da Igrexa ortodoxa romanesa\nPatriarcado de Romanía\nMetrópoles en Romanía:\nBanat · Cluj, Alba, Crișana e Maramureș · Moldavia e Bucovina · Oltenia · Transilvania · Valaquia e Dobruxa\nArquidioceses e dioceses en Romanía\nBanat: Arad · Timișoara · Caransebeș · Huredoara\nCluj, Alba, Crișana e Maramureș: Alba Iulia · Vad, Feleac e Cluj · Maramureș e Sătmar · Oradea · Sălaj\nTraído desde "https://gl.wikipedia.org/w/index.php?title=Arquidiocese_ortodoxa_romanesa_de_Arad&oldid=4917590"\nDivisións territoriais da Igrexa ortodoxa romanesa\nDivisións territoriais ortodoxas en Romanía\nA última edición desta páxina foi o 12 de setembro de 2018 ás 09:52.


Decreto do DOG nº 56 do 2021/3/24 - Xunta de Galicia\nDOG Núm. 56 Mércores, 24 de marzo de 2021 Páx. 16133\nDECRETO 48/2021, do 11 de marzo, polo que se regula a actividade de control de acceso aos espectáculos públicos e actividades recreativas, así como aos establecementos ou espazos abertos ao público en que se realicen.\nA Comunidade Autónoma de Galicia ten competencia exclusiva en materia de espectáculos públicos, consonte o establecido na Lei orgánica 16/1995, do 27 de decembro, de transferencia de competencias á Comunidade Autónoma de Galicia, que mantén a reserva para o Estado das competencias relativas á seguridade pública e a facultade de ditar normas que regulen os espectáculos taurinos. A materia de espectáculos públicos abrangue as actividades recreativas, tal e como sinalou o Tribunal Constitucional no Auto 46/2001, do 27 de febreiro.\nPara o pleno exercicio desta competencia, o Real decreto 1640/1996, do 5 de xullo, regula o traspaso de funcións e servizos da Administración do Estado á Comunidade Autónoma de Galicia na dita materia, e mediante o Decreto 336/1996, do 13 de setembro, asumíronse as funcións e os servizos transferidos.\nCon base na dita atribución competencial, promulgouse a Lei 10/2017, do 27 de decembro, de espectáculos públicos e actividades recreativas de Galicia. O artigo 14.1 desta norma legal dispón que os establecementos abertos ao público, os espectáculos públicos e as actividades recreativas que dispoñan de servizo de control de acceso deberán contar con persoal habilitado, de conformidade co disposto na normativa reguladora da actividade de control de acceso a espectáculos públicos e actividades recreativas.\nAsí mesmo, o número 2 do artigo citado establece que a Administración xeral da Comunidade Autónoma determinará regulamentariamente os establecementos abertos ao público, os espectáculos públicos e as actividades recreativas que deban ter servizo de control de acceso con persoal habilitado. En consecuencia, cómpre o desenvolvemento regulamentario nesta materia para darlle cumprimento ao mandato legal, de conformidade co disposto neste artigo.\nA Xunta de Galicia, mediante o Decreto 8/2010, do 21 de xaneiro, polo que se regula a actividade de control de acceso a espectáculos públicos e actividades recreativas, estableceu a regulación da actividade de control de acceso nos espectáculos públicos e nas actividades recreativas que dispoñan do dito servizo, así como os criterios da habilitación e as funcións do persoal de control de acceso a establecementos de espectáculos públicos e actividades recreativas. Mediante o Decreto 75/2015, polo que se modifica o Decreto 8/2010, do 21 de xaneiro, polo que se regula a actividade de control de acceso a espectáculos públicos e actividades recreativas, dáse unha nova redacción ao artigo 7, que regula a renovación da habilitación deste persoal.\nMalia que o Decreto 8/2010 acadou o seu principal obxectivo coa profesionalización do persoal que desenvolve na actualidade estas funcións coa preceptiva habilitación, a experiencia acumulada desde a súa entrada en vigor pon tamén de relevo a necesidade da aprobación dun novo decreto, que estableza unha regulación máis práctica e moderna, adaptada á realidade social e ao marco normativo actual.\nEn particular e sen carácter exhaustivo, cómpre a simplificación e a axilización do procedemento tanto para a obtención como para a renovación da habilitación, así como a reformulación do temario para a realización da proba de coñecementos, para que teña en conta, entre outros aspectos, as especificidades que presentan os establecementos de xogo.\nNa elaboración desta disposición observáronse os trámites previstos na Lei 16/2010, do 17 de decembro, de organización e funcionamento da Administración xeral e do sector público autonómico de Galicia, e na restante normativa de obrigado cumprimento, entre os cales cabe destacar a publicación do texto, para alegacións, no Portal de transparencia e Goberno aberto, así como o trámite de audiencia aos sectores afectados. De conformidade co artigo 10.2 da Lei 10/2017, do 27 de decembro, en relación co artigo 4.1.a) do Decreto 82/2018, do 2 de agosto, polo que se regula a Comisión de Espectáculos Públicos e Actividades Recreativas de Galicia, déuselle trámite de audiencia á dita comisión, que emitiu, por unanimidade dos seus membros, o seu parecer favorable, na reunión do 13 de novembro de 2020.\nFinalmente, e de conformidade con todo o exposto anteriormente, cómpre destacar que, coa aprobación deste decreto, se dá pleno cumprimento aos principios de necesidade, eficacia, proporcionalidade, seguridade xurídica, transparencia e eficiencia, que constitúen os principios de boa regulación establecidos no artigo 129 da Lei 39/2015, do 1 de outubro, do procedemento administrativo común das administracións públicas.\nNa súa virtude, por proposta do vicepresidente primeiro e conselleiro de Presidencia, Xustiza e Turismo, no exercicio da facultade outorgada polo artigo 34.5 da Lei 1/1983, do 22 de febreiro, de normas reguladoras da Xunta e da súa Presidencia, de acordo co Consello Consultivo e logo de deliberación do Consello da Xunta de Galicia na súa reunión do día once de marzo de dous mil vinte e un,\n1. Este decreto ten por obxecto regular a actividade de control de acceso aos espectáculos públicos e actividades recreativas, así como aos establecementos ou espazos abertos ao público en que se realicen, sempre que dispoñan de servizo de control de acceso.\n2. Constitúe, así mesmo, o obxecto deste decreto regular os criterios da habilitación e as funcións do persoal de control de acceso aos espectáculos públicos e actividades recreativas, así como aos establecementos ou espazos abertos ao público en que se realicen.\n1. Enténdese por persoal de control de acceso aquel que exerce as funcións de admisión e control de acceso do público aos espectáculos públicos e ás actividades recreativas, así como aos establecementos ou espazos abertos ao público en que se realicen.\n2. O persoal de control de acceso actuará baixo a directa dependencia da persoa titular do establecemento ou espazo aberto ao público ou da persoa organizadora do espectáculo público ou da actividade recreativa.\n1. Este decreto será de aplicación ao persoal de control de acceso que exerza esta actividade naqueles establecementos, espazos, espectáculos ou actividades recreativas que dispoñan do dito servizo e estean incluídos no Catálogo de espectáculos públicos, actividades recreativas e establecementos abertos ao público da Comunidade Autónoma de Galicia.\n2. Quedan excluídos do ámbito de aplicación deste decreto aqueles establecementos abertos ao público de titularidade das administracións públicas que teñan o seu propio persoal de control de acceso.\nArtigo 4. Espectáculos públicos, actividades recreativas e establecementos obrigados a dispor de persoal de control de acceso\nEstán obrigados a dispor de persoal de control de acceso habilitado todos aqueles establecementos abertos ao público, espectáculos públicos e actividades recreativas que teñan prohibido o acceso de persoas menores, consonte o establecido na normativa de aplicación, así como aqueles establecementos que teñan unha capacidade superior a 500 persoas e aqueles espectáculos públicos e actividades recreativas que se desenvolvan en recintos cerrados cando se precise plan de autoprotección.\n1. As funcións do persoal de control de acceso son as seguintes:\na) Controlar a entrada das persoas ao establecemento ou espazo aberto ao público, ao espectáculo público ou a actividade recreativa, coa finalidade de que o acceso se faga de xeito ordenado e pacífico e non perturbe o desenvolvemento do espectáculo público ou da actividade recreativa que se realice.\nb) Comprobar a idade das persoas que pretendan acceder ao establecemento ou espazo aberto ao público, así como ao espectáculo público ou á actividade recreativa, no suposto en que sexa procedente, mediante a exhibición do DNI ou documento acreditativo equivalente.\nc) Comprobar a identidade das persoas que pretendan acceder ao establecemento de xogo para os efectos de acreditar que non constan inscritas no Rexistro ou Listaxe de Prohibidos de acceso ao xogo da Comunidade Autónoma de Galicia, no suposto en que sexa procedente.\nd) Controlar a adquisición da entrada ou localidade por parte das persoas que pretendan acceder ao establecemento ou espazo aberto ao público ou ao espectáculo público ou actividade recreativa, no suposto en que sexa procedente.\ne) Controlar, en todo momento, que non se exceda a capacidade máxima autorizada.\nf) Impedir o acceso das persoas que incumpran as condicións específicas de admisión fixadas polas persoas titulares dos establecementos ou espazos abertos ao público ou polas persoas organizadoras dos espectáculos públicos e das actividades recreativas.\ng) Controlar que as bebidas expedidas no interior do establecemento aberto ao público se consuman dentro del e non sexan, en ningún momento, sacadas ao exterior.\nh) Prohibir o acceso ao público a partir do horario de peche do establecemento aberto ao público.\ni) Informar inmediatamente o persoal de vixilancia e seguridade, se o houbese ou, no seu defecto, ás forzas e corpos de seguridade, das alteracións da orde que se produzan nos accesos ou no interior do establecemento aberto ao público.\nj) En caso necesario, auxiliar as persoas que estean feridas e chamar ao teléfono de emerxencias correspondente, cando precisen asistencia médica de profesionais sanitarios.\nk) Permitir e facilitar as inspeccións ou controis regulamentarios establecidos na normativa vixente.\n2. O persoal de control de acceso unicamente poderá exercer as funcións sinaladas no número anterior, sen que, en ningún caso, poida asumir ou realizar as funcións do servizo de vixilancia e seguridade.\nPara desenvolver as funcións de persoal de control de acceso será necesario reunir os seguintes requisitos:\nb) Ter a nacionalidade española ou dalgún dos países que integran a Unión Europea ou estar en posesión do permiso de residencia e traballo correspondentes.\nd) Ter superado o curso específico que para tal efecto convoque a Academia Galega de Seguridade Pública e de conformidade co disposto no artigo 8 deste decreto.\ne) Ter a aptitude psicolóxica necesaria acreditada consonte o que dispón o artigo 8.4.\nArtigo 7. Habilitación do persoal de control de acceso\nPara desenvolver a función de control de acceso deberá contarse coa habilitación da dirección xeral competente en materia de espectáculos públicos e actividades recreativas, logo da obtención do certificado acreditativo de ter superado o curso correspondente expedido pola Academia Galega de Seguridade Pública.\nArtigo 8. Procedemento para a obtención da habilitación\n1. O procedemento para a obtención da habilitación consistirá na superación dun curso de formación de 6 horas acerca das materias especificadas no anexo. Para superar o curso formativo será necesario asistir á totalidade das horas lectivas e obter unha nota mínima de 5 puntos no exame de coñecementos sobre as materias reflectidas no anexo e impartidas no curso de formación.\n2. O exame de coñecementos consistirá nun test de 20 preguntas. Para obter os 5 puntos será necesario responder correctamente 10 preguntas. As respostas erróneas non descontarán para o cómputo total das correctas. A persoa encargada da dirección do curso será a responsable da súa avaliación e de expedir a acreditación de telo superado.\n3. Para poder ser admitido/a no curso de formación será necesario presentar unha solicitude no prazo que se estableza na convocatoria que realice para tal efecto a Academia Galega de Seguridade Pública, coa cal se achegará a seguinte documentación:\na) Fotocopia do DNI ou documento identificativo equivalente.\nb) Certificado de antecedentes penais.\nc) Certificado de aptitude psicolóxica.\nd) Xustificante acreditativo do pagamento da taxa administrativa correspondente.\n4. O certificado de aptitude psicolóxica poderá ser expedido por un centro médico-psicotécnico debidamente autorizado consonte o disposto no Real decreto 170/2010, do 19 de febreiro, polo que se aproba o Regulamento de centros de recoñecemento destinados a verificar as aptitudes psicofísicas dos condutores ou por persoal colexiado, coa titulación de Psicoloxía ou Medicina. O certificado de aptitude psicolóxica expedirase unha vez superadas as probas necesarias para comprobar que non existe enfermidade ou deficiencia ningunha que poida supor incapacidade psíquica ou psicolóxica, ou calquera outra limitativa do discernimento, asociada con:\na) Trastornos mentais e de conduta.\nb) Dificultades psíquicas de avaliación, percepción e toma de decisións e problemas de personalidade.\nc) Calquera outra afección, trastorno ou problema, non comprendidos nos parágrafos anteriores, que limiten o pleno exercicio das facultades mentais precisas para o desenvolvemento das funcións do persoal de control de acceso.\nO certificado de aptitude psicolóxica terá un prazo de vixencia dun ano contado desde a data da súa expedición, durante o cal poderá ser utilizado, mediante duplicado, copia ou certificación, en calquera procedemento administrativo que se inicie nese prazo.\n5. Toda a información relativa a este procedemento, incluída a convocatoria, realizarase mediante publicación na páxina web da Academia Galega de Seguridade Pública e, ademais, na sede electrónica da Xunta de Galicia.\nArtigo 9. Expedición da habilitación\nNo prazo de 10 días hábiles, contados desde o día seguinte ao da publicación na páxina web da Academia Galega de Seguridade Pública da relación definitiva das persoas que superaron o curso formativo, cuxos datos se recompilarán desagregados por sexo, as persoas aspirantes incluídas nela deberán solicitar da dirección xeral competente en materia de espectáculos públicos e actividades recreativas a expedición da habilitación, xuntando o xustificante de ter aboada a correspondente taxa administrativa para os efectos de que lles sexa expedida esta, xunto co distintivo que os identifique e acredite como persoal de control de acceso a espectáculos públicos, actividades recreativas e establecementos abertos ao público.\nArtigo 10. Renovación da habilitación\nA vixencia da habilitación prevista neste decreto será de 10 anos desde a data da súa expedición. A súa renovación requirirá a acreditación do cumprimento dos requisitos que se establecen nas letras b) e c) do artigo 8.3 deste decreto.\nArtigo 11. Identificación do persoal de control de acceso\nO persoal de control de acceso levará de forma visible e permanente un distintivo, expedido pola dirección xeral competente en materia de espectáculos públicos e actividades recreativas, que o identifique e o acredite como tal.\nDisposición adicional única. Información básica sobre protección de datos persoais\nOs datos persoais recollidos en aplicación deste procedemento serán tratados na súa condición de responsable polo departamento da Xunta de Galicia competente en materia de espectáculos públicos e actividades recreativas, coa finalidade de levar a cabo a tramitación administrativa que derive da xestión deste procedemento e a actualización da información e contidos da Carpeta cidadá.\nO tratamento dos datos baséase no cumprimento dunha obriga legal, conforme a Lei 10/2017, do 27 de decembro, de espectáculos públicos e actividades recreativas de Galicia, e o Decreto 8/2010, do 21 de xaneiro, polo que se regula a actividade de control de acceso a espectáculos públicos e actividades recreativas, na normativa recollida na ficha do procedemento incluída na Guía de procedementos e servizos, no propio formulario anexo e nas referencias recollidas en https://www.xunta.gal/informacion-xeral-proteccion-datos. Con todo, determinados tratamentos poderán fundamentarse no consentimento das persoas interesadas e esta circunstancia reflectirase no dito formulario.\nOs datos serán comunicados á Administración estatal, autonómica e local no exercicio das súas competencias, cando sexa necesario para tramitar e resolver os seus procedementos ou para que a cidadanía poidan acceder de forma integral á información relativa a unha materia. Co fin de dar a publicidade exixida do procedemento, os datos identificativos das persoas interesadas serán publicados a través dos distintos medios de comunicación institucionais de que dispón a Xunta de Galicia, como diarios oficiais, páxinas web ou taboleiros de anuncios.\nAs persoas interesadas poderán solicitar do responsable do tratamento o acceso, rectificación, limitación, portabilidade e supresión dos seus datos, a través da sede electrónica da Xunta de Galicia ou nos lugares e rexistros establecidos na normativa reguladora do procedemento administrativo común, segundo se recolle en https://www.xunta.gal/\nexercicio-de-dereitos, e disporán de información adicional en https://www.xunta.gal/informacion-xeral-proteccion-datos.\nDisposición transitoria única. Prazo de vixencia das habilitacións obtidas consonte o Decreto 8/2010, do 21 de xaneiro\nAs habilitacións obtidas consonte o Decreto 8/2010, do 21 de xaneiro, manterán a súa vixencia durante o prazo que nelas se especifique. Unha vez transcorrido este, para a súa renovación terán que seguir o procedemento establecido neste decreto.\nQuedan derrogadas cantas disposicións de igual ou inferior rango se opoñan ao disposto neste decreto e, concretamente:\na) O Decreto 8/2010, do 21 de xaneiro, polo que se regula a actividade de control de acceso a espectáculos públicos e actividades recreativas.\nb) A Orde do 21 de abril de 2010 pola que se aproban as bases xerais das probas para a obtención da habilitación do persoal de control de acceso a espectáculos públicos e actividades recreativas.\nEste decreto entrará en vigor ao mes da súa publicación no Diario Oficial de Galicia.\nSantiago de Compostela, once de marzo de dous mil vinte e un\nVicepresidente primeiro e conselleiro de\n– Aspectos básicos da normativa de espectáculos públicos e actividades recreativas.\n– Aspectos básicos da normativa de xogo.\n– Dereitos e deberes das persoas espectadoras e usuarias. Dereitos fundamentais.\n– Dereito de admisión.\n– Medidas de seguridade nos establecementos abertos ao público e normativa de autoprotección.\n– Normativa sobre horarios dos establecementos abertos ao público, dos espectáculos públicos e das actividades recreativas.\n– Réxime xurídico das persoas menores de idade.\n– Aspectos básicos da normativa en materia de igualdade.\n– Conceptos básicos de primeiros auxilios.\n– Protocolo que se deberá seguir en situacións de perigo.\n– Técnicas básicas de autocontrol en situacións de extrema necesidade.


David Regades: “O único culpable do problema dos PAC é Feijóo” | Noticias Vigo\nDavid Regades: “O único culpable do problema dos PAC é Feijóo”\nO Secretario Xeral Provincial mantivo unha xuntanza coa Plataforma PACs en Pé de Guerra\nPublicado por Noticias Vigo o día 12/12/2018 na sección de Política,PSOE\nDavid Regades, secretario xeral provincial do PSdeG-PSOE, reuniuse este mércores con Elisa Ausin, Carlos Gabián e Pilar Rodríguez, representantes da plataforma “PACs en Pé de Guerra” da provincia. “O único culpable do problema dos PAC é Feijóo”, asegurou Regades na rolda de prensa posterior ao encontro.\nO secretario xeral coñeceu de primeira man a problemática deste traballadores sanitarios, que levan en folga desde o pasado mes de outubro sen atopar resposta ningunha por parte da Xunta de Galicia, que se nega incluso a recibir ao comité de folga. “O non diálogo por parte de Feijóo e Almuiña é a falta de respecto total aos profesionais sanitarios”, denunciou Regades na rolda de prensa posterior ao encontro, e pediulle ao conselleiro de Sanidade que deixase “de facer oposición nos concellos onde o PP non goberna” para centrarse en solucionar este conflito.\nDesde a plataforma puxeron sobre a mesa a situación insostible que atravesan desde fai anos, e que os levou a convocar unha folga desde o pasado mes de outubro ata o próximo domingo 17. “As e os socialistas queremos mostrar todo o noso apoio á loita que mantén este colectivo”, ao que cualificou de “esencial” para unha “correcta atención sanitaria”.\n“Estou orgulloso do sistema sanitario público que temos, pero haino que apoiar con recursos e persoal”, unha situación que non se está dando, pois a política do Goberno de Feijóo en materia sanitaria é a da “privatización”.\nUnha das principais reivindicacións que fan os profesionais sanitarios é a sobrecarga de traballo, unha situación derivada da falta de persoal. “Feijóo non pode mirar para outro lado”, defendeu o secretario xeral socialista, para quen Feijóo “en primeira persoa ten que tomar cartas neste asunto”.\nRegades acusou a Feijóo “de estar falseando os datos”. “Os profesionais existen, pero marchan porque os contratos son precarios. Non pode ser que se fagan contratos por hora”.\nElisa Ausin, que actuou como portavoz do colectivo, agradeceu ao PSdeG a predisposición a reunirse e escoitar as súas reivindicacións. Ausin, médico nun punto de atención continuada de Vigo, pediulle ao Goberno de Feijóo que “por unha vez se tomen en serio a atención primaria e a atención nos PAC”. “A impresión é que aos nosos xefes políticos pouco lles importa a nosa situación”.\n“A atención sanitaria non é a porta do sistema, é o sistema. O 80% dos problemas que sanitarios pódense resolver cunha atención sanitaria forte”, defendeu a portavoz da plataforma.\nO presidente provincial do PSOE David Regades…


Persoal dos Concellos de Ourense e Castrelo de Miño cooperou en Nicaragua e Cabo Verde - Fondo Galego de Cooperación e Solidariedade\nPersoal dos Concellos de Ourense e Castrelo de Miño cooperou en Nicaragua e Cabo Verde https://fondogalego.gal/wp-content/uploads/cristinanopaul.jpg 1199 825 Fondo Galego de Cooperación e Solidariedade Fondo Galego de Cooperación e Solidariedade https://fondogalego.gal/wp-content/uploads/cristinanopaul.jpg 19 Decembro 2011 15 Xuño 2020\nUnha empregada do Concello de Ourense e mais un traballador do Concello de Castrelo de Miño colaboraron arredor dun mes con senllos parceiros do Fondo Galego de Cooperación e Solidariedade en Cabo Verde e Nicaragua, respectivamente. Alí puideron intercambiar coñecementos grazas ao programa de voluntariado internacional Vacacións con Traballo, destinado ao persoal das Administracións locais e provinciais socias do Fondo Galego.\nCristina Moreiras, técnica da Concellería de Medio Ambiente de Ourense, cooperou no arquipélago africano co departamento homólogo da Cámara Municipal do Paúl. O seu labor foi sobre todo de apoio a dúas campañas, unha para a sensibilización ambiental da mocidade e outra para fomentar a compostaxe caseira. A causa das chuvias torrenciais, acabou colaborando tamén na valoración dos danos provocados na rede de augas. “A experiencia foi incrible e o trato exquisito, tanto no traballo como fóra del”, comenta a funcionaria.\nDiego Sánchez, técnico de Turismo no Concello de Castrelo de Miño, colaborou co Instituto de Promoción Humana (INPRHU), no municipio nicaraguano de Totogalpa. Alí achegou o seu asesoramento para mellorar algunhas accións do plan de desenvolvemento turístico. Participou na indicación de rutas de sendeirismo, análise de enquisas e inventarios, xuntanzas de sensibilización, etc. “Estase a realizar un bo traballo sobre un plan que está moi ben elaborado, polo que se se conseguen superar algúns atrancos Totogalpa pode converterse nun destino de turismo comunitario rural”, explica Diego Sánchez.\nOutro técnico e unha arquitecta da Deputación de Pontevedra participaron tamén este ano no programa Vacacións con Traballo. Ambos os dous viaxaron a Cabo Verde. Trátase de Joaquín Lede, que estivo na Cámara de Porto Novo e de María José Pérez, que colaborou coa Cámara do Paúl. Algúns deles xa relataron as súas vivencias a través do blog dispoñible en www.fondogalego.org e axiña se editará unha publicación coas experiencias dos catro. Poténciase así a dimensión sensibilizadora do programa Vacacións con Traballo para concienciar sobre a realidade dos países empobrecidos. Á vez, mellórase a visibilidade e transparencia dos proxectos de cooperación ao desenvolvemento que alí se cofinancian.\nCristina Moreiras coas súas compañeiras da Cámara do Paúl, Neusa e Liana.\nA ourensá Cristina Moreiras participou en campañas ambientais e na avaliación dos danos provocados polas chuvias na Cámara do Paúl O técnico Diego Sánchez apoiou o plan de desenvolvemento turístico en Totogalpa a través do Instituto de Promoción Humana\nPublicado: Luns, 19 de Decembro de 2011


As tabletas efervescentes de Keto Guru chegan a Málaga cun gran desconto\nKeto Guru en Málaga España\nCompre complexo Keto Guru en Málaga\nKeto Guru é un suplemento natural de adelgazamento a base de bio que queima graxas de forma natural. Os comprimidos efervescentes son moi suaves e rápidos para axudarche a introducir cetose, sen efectos secundarios. Podes obter o complexo orgánico e potente en Málaga cun desconto actual de 49 € rexistrándose na páxina web oficial. Introduce o teu nome e número de teléfono. E en breve un consultor da compañía chamará e lle dará consellos completos sobre pedidos e entrega sobre os detalles do uso do medicamento. Ao mercar máis de 3 paquetes, hai un desconto do 50%. Pode recibir a entrega do correo ou recoller a mercadoría na oficina de correos do país de España.\nComo mercar en Málaga Keto Guru\nO suplemento natural natural para adelgazar debido á queima natural de graxa contén un complexo que permite aumentar a concentración de corpos cetónicos no sangue en 40 minutos. Non terás que afastarte dos doces e dos bolos cun esforzo durante un mes, soñar con panadería fresca. Grazas a Keto Guru, estes produtos perderán a súa relevancia para vostede. Non haberá calafríos, dores de cabeza por unha dieta ríxida, só alegría e bo humor para pasear por Málaga ou fóra da cidade.\nPara mercar con éxito este produto queimador de graxa en Málaga, España, debes rexistrarte na páxina web oficial. Deixas unha solicitude no sitio indicando o teu nome e número de teléfono.\nIndique a súa información de contacto no formulario de pedido para que poida asegurar un pedido e que mercou a mercancía. Ademais de ti, hai moita xente en España que quere adelgazar. Especificamos os detalles do pedido por teléfono, quen lle asesorará sobre o uso do produto, anote o seu Málaga, unha oficina de correos conveniente, onde entregar a mercadoría. É posible pagar o paquete despois de recibilo nas súas mans na oficina de correos ou desde un correo, o prezo da entrega por correo ao seu enderezo especificado pode variar segundo a cidade. Podes encargar todo o curso á vez por un prezo de 49 €. Só hoxe DESCONTO -50%!\nA entrega leva 2-3 días. Pago ao recibir o pedido por correo por correo.\nKeto Guru en Alacante Keto Guru en Almería\nKeto Guru en Garza Keto Guru en Ibiza\nOpinións sobre Keto Guru en Málaga\nLevo 5 anos intentando perder peso. As dietas e as drogas non axudan. O nutricionista aconsellou a Keto Guru, coas palabras: o problema do exceso de peso está resolto. Bebín segundo o prescrito, 1 comprimido efervescente pola mañá co estómago baleiro. Comín de todo, pero en pequenas porcións e moitas veces. Agora, despois de 2 meses, teño o corpo que soñei. - 15 kg! Grazas aos produtores!\nÉ posible perder 7 kg nunha semana\nQue facer se urxentemente precisa perder 7 kg por semana? Debe seguir unha dieta, as opcións e regras para observar que se describen no artigo.\nPedir Keto Guru en Málaga 50% cada un


Obradoiro de manexo de smartphones, tabletas e redes sociais – Coruña Dixital\nObradoiro de manexo de smartphones, tabletas e redes sociais\nO departamento de Servizos Sociais do Concello da Coruña organiza este obradoiro gratuíto, enmarcado no programa de envellecemento activo, dirixido a persoas maiores de 55 anos. O taller terá lugar no centro cívico Os Rosais, todos os venres, do 27 de setembro ao 25 de outubro.\nPara acceder a unha praza hai que preinscribirse de maneira presencial do 16 ao 18 de setembro, en horario de 11:00 a 13:00 e de 17:00 a 20:00. O día 18, tralo peche do horario de preinscrición terá lugar un sorteo para adxudicar as prazas.\nOs nomes das persoas que poderán facer esta actividade darase a coñecer o 20 de setembro.\nDende o 27/09/2019 ata o 25/10/2019 17:00-19:00 (todos os venres)\n981 184 350 http://www.coruna.gal/servizossociais/gl/actividades/actividades/detalle-eventos/taller-de-manexo-de-smartphones-tabletas-e-redes-sociais/suceso/1453702481398\nCentro cívico Os Rosales\nPraza Elíptica, 1\nExtreme Programmers Coruña\nObradoiro de manexo de smartphones, tabletas e Internet


O Concello de Lugo confronta a "alarma social" por ocupación de casas axitada pola Xunta cos únicos seis casos existentes - Praza Pública\nA alcaldesa de Lugo, Lara Méndez, coa subdelegada do Goberno central na provincia e responsables policiais © Concello de Lugo\nGalicia sofre quince veces máis desafiuzamentos en vivendas de alugueiro que ocupacións ilegais de pisos\nOcupación e vivenda: a batalla do relato\nO pasado 18 de setembro, o presidente do Tribunal Superior de Xustiza de Galicia abría na Coruña o ano xudicial. No seu discurso, José María Gómez y Díaz-Castroverde abordou o estado dos tribunais galegos, especialmente condicionados pola COVID-19, e repasou os principais datos dos asuntos tramitados. Neste sentido, considerou importante "resaltar" o descenso no número de "demandas por ocupación ilegal de vivendas", unha baixada do 21,5% interanual no primeiro semestre do ano, con "51 casos deste tipo" fronte "aos 65 de 2019".\n"A alarma xerada nos últimos meses sobre a ocupación de vivendas" aséntase nunha situación "paradoxal", considerou o presidente do alto tribunal, porque "parece non estar avalada polas cifras". A reflexión de Díaz-Castroverde chegaba no mesmo día en que diversos medios de comunicación brindaban ampla cobertura á autoerixida en primeira empresa "antiokupación" creada en Lugo, que nesas xornadas publicitaban os seus servizos asegurando que estaban a contribuír a desaloxar ocupantes ilegais dun inmoble da cidade.\nTres días despois de que o Tribunal Superior considerase que a "alarma" por ocupacións semella "non estar avalada polas cifras" porque as demandas xudiciais ao respecto descenden, a conselleira de Vivenda defendeu que experimentan "un incremento"\nApenas tres días despois, o 21 de setembro, a conselleira de Medio Ambiente, Territorio e Vivenda, Ángeles Vázquez, xuntaba no seu departamento a representantes de asociacións veciñais de varias localidades. Entre elas, Lugo. A intención do encontro, defendeu, era "esixir unha solución rápida á ocupación de vivendas", fenómeno que, contradicindo os datos do TSXG, asegurou que estaba a experimentar "un incremento de casos en diferentes puntos de Galicia, cunhas 100 denuncias activas, dixo. Neste escenario, o Concello lucense vén de procurar confrontar esa "alarma social" cos datos oficiais non só dos xulgados, senón tamén da Policía: só seis casos en toda a cidade, explica.\nA conselleira Ángeles Vázquez, con representantes de asociacións veciñais a falar de ocupación de vivendas CC-BY-SA Xoán Crespo / Xunta\nO Concello lucense subliña que "segundo as cifras da Policía, son seis as vivendas ocupadas e en todo sos casos, inmobles abandonados"\nNo marco dun encontro coa Subdelegación do Goberno de España e con representantes da Policía Local e da Policía Nacional, a alcaldesa de Lugo, Lara Méndez, chamou a ser "moi cautos". Trátase, defende, de "non atemorizar a poboación con datos falsos" ou "Informacións pouco contrastadas" que "crean unha percepción sen fundamento e que dana a imaxe de Lugo".\nPorque en realidade, sinalan dende o Concello, "segundo as cifras que manexa a Policía Nacional, son seis as vivendas que están ocupadas no municipio" e "en todos os casos se trata de inmobles totalmente abandonados". "Non son -detallan- primeiras nin segundas vivendas, nin pisos turísticos nin de alugueiro" que foron ocupados por "cidadáns en risco de exclusión social". "Ao longo do ano déronse máis casos, pero xa foron desaloxadas de maneira voluntaria ou tras a intervención das forzas de seguridade", admite o consistorio, mentres a Subdelegación resalta que o Ministerio do Interior vén de ditar unha instrución para fixar criterios da Fiscalía ao respecto.\nA xuízo da rexedora, estes datos non só dan conta dunha escasa incidencia deste problema en Lugo, senón que tamén "reflicten unha carencia de vivendas a prezos razoables para moitas persoas". Non en van, lembra, "actualmente están rexistradas en Lugo preto dun millar de solicitantes de vivenda de protección ou pública", cifra que "pode aumentar ante a grave crise que atravesamos". Por iso, resalta, urxe a Xunta a incrementar o investimento na materia.\nA conselleira láiase de que "a ocupación dunha vivenda non é un delito", aínda que realmente si está recollida en varios artigos do Código Penal\nEsta petición de Lara Méndez producíase despois de que, no marco da devandita reunión, a conselleira Ángeles Vázquez asegura que o Goberno galego se dispón a "mobilizar diferentes tipos de axudas por un importe dun total de 20 millóns de euros" para "aliviar a situación" da poboación con problemas de acceso á vivenda. Xunto a ese anuncio, a titular de Vivenda laiouse de que "se a ocupación dunha vivenda non é un delito, se están amparados, ao final isto vai medrando".\nEn realidade, a ocupación ilegal de vivendas si é un delito tipificado no Código Penal. Nomeadamente, o seu artigo 245 recolle o delito de usurpación e o 202, o de violación de morada -allanamiento-. Para estas condutas, a lexislación vixente contempla penas de prisión de ata dous e catro anos, respectivamente, ou de multas en función de factores como se a vivenda está ocupada ou se na ocupación media violencia.


licor cafe | Tempos Galegos\nTag Archives: licor cafe\nO #bLKfriday recorrerá as tascas do país este venres\nPosted on 24/11/2017 by TemposGalegos\t• Deixar un comentario\nOs locais galegos intentan instaurar esta nova tradición a base de licor café e festa. As tascas, tabernas, bares e demais lanzan a nova campaña que pretende revolucionar o venres posterior á festividade americana de Acción de Grazas. O bLKfriday nace da man do BlackFriday pero cun obxectivo claro, Galiza ten que ter a súa … Seguir lendo →\n[#BlackLicorCafé]Esencialistas piden celebrar o Black Friday con Licor Café\nPosted on 25/11/2016 by TemposGalegos\t• Deixar un comentario\nCentos de persoas de todo o país reclaman unha volta aos orixes, festexando a ‘festividade’ do Black Friday con algo tipicamente galego como o Licor Café. O licor café como símbolo, ese é o lema que esencialistas de diferentes puntos de Galiza reclaman como punto de encontro nunha festividade foránea como é a do Black … Seguir lendo →\nTemposGalegos Reviews – O iogur de Licor Café de Larsa\nPosted on 24/10/2016 by TemposGalegos\t• Deixar un comentario\nProbamos e contámosvos as nosas opinións sobre o novo iogur de Licor Café de Larsa. Para abrir apetito podedes ver o Unboxing elaborado pola redacción de TemposGalegos: Este outono Larsa aposta pola innovación e lanza en exclusiva mundial o primeiro iogur de Licor Café. Nesta ocasión Larsa presentano un iogur cremoso e con reminiscencias ao … Seguir lendo →\nPosted on 17/10/2016 by TemposGalegos\t• Deixar un comentario\nA pornografía está en momentos baixos. Por segunda vez no ano deixan de ser o máis buscado na rede. Primeiro foi coa febre da aplicación de Nintendo: Pokémon GO. Esta vez os números asustan. Dende que o primeiro iluminado sacou a foto ao iogur, as fotos por Whatsapp non pararon e compartirse. Os máis incrédulos, … Seguir lendo →\nPosted on 13/10/2016 by TemposGalegos\t• 2 Comentarios\nLarsa é a segunda empresa que lanza un producto baseado nun licor típico do noso país depois de que en setembro do ano 2014 a multinacional francesa Danone sacase ao mercado un Actimel de licor café. Despois da atención mediática obtida polo iogur de Licor Café a compañía lanza o novo postre lácteo con sabor a … Seguir lendo →\nLanzan o licor ‘Veleno Puro’\nPosted on 07/03/2016 by TemposGalegos\t• Deixar un comentario\nPrometen que vai ser tan forte que ‘caerás de cu no primeiro lavadeiro que vexas’. Unha empresa compostelá lanzará un licor café propio que tratará de explotar a viralidade nas redes de Manolo de Xaniño e vano facer invertindo as regras que marcan o márketing. Deste xeito a súa estratexia de ventas será ‘o pior licor … Seguir lendo →\nLanzan o licor café 0,0\nPosted on 17/09/2015 by TemposGalegos\t• Deixar un comentario\nAbstemios sen outra cousa que facer anunciaron onte o lanzamento do licor café 0,0. O mundo das bebidas recibe unha nova innovación. Despois da cervexa que non é cervexa e o viño que non é viño, chega unha nova bebida. O licor café 0,0 que, por suposto, tampouco será licor café. Os inventores aseguran que … Seguir lendo →


Sanidade inicia en Pontevedra o cribado preventivo con PCR a profesionais de restauración e hostalería - Pontevedra Viva\nSábado 19 de Setembro, 2020 ás 17:37 do Sábado 19 de Setembro, 2020\nA Área Sanitaria de Pontevedra e O Salnés inicia na capital provincial un cribado preventivo mediante probas PCR a profesionais da restauración e hostalería dos municipios da comarca con restricións especiais por mor da situación epidemiolóxica, isto é, Pontevedra, Poio, Marín e Vilaboa.\nO obxectivo, explica Sanidade, é detectar posibles infeccións por coronavirus entre estes traballadores, sobre todo nos casos asintomáticos.\nA este cribado engadiránselle proximamente probas de detección a profesionais do taxi, do sector de axuda no fogar e tamén aos policías locais, ao tratarse de colectivos cun alto grao de mobilidade e contacto con diferentes persoas.\nDado o alto número de test que supón esta medida, a administración sanitaria contempla que esta actividade preventiva se efectúe diariamente en quendas de mañá e tarde nun punto de extracción de probas que se situou ao fondo do aparcamento lateral exterior do Hospital Provincial de Pontevedra, con acceso pola rúa Loureiro Crespo.\nSegundo explica Sanidade, habilitouse un circuíto diferenciado de acceso e saída de persoas ao recinto, a través de sinais no chan ao longo do aparcamento para tentar canalizar o fluxo de persoas e que non se produzan concentracións ao longo da xornada.\nComeza o cribado entre colectivos especialmente expostos


Historia das nosas mulleres ourensás: enero 2010\nNaceu en Ourense en 1976. Aos 18 anos foise a Madrid para estudar Arte Dramático e os seus primeiros papeis foron en Galicia e, en concreto, en Pratos combinados. Máis tarde comeza a facer papeis episódicos en series como "El comisario", "Policías en el corazón de la calle", ata conseguir un papel fixo en Periodistas e logo na serie Hospital Central. Na actualidade ten un grande éxito na serie Aguila Roja da TVE.\nEtiquetas: Actriz, G\nFrancisca Álvarez González foi unha muller ourensá da posguerra que destacou na súa época como mestra, pequena empresaria e polo seu labor de alfabetización de menores e maiores na vila de Cambre, misións conseguidas con éxito e moito esforzo xa que tivo que sacalas adiante ela soa. Nace o catro de decembro de 1919 en Xagoaza (O Barco de Valdeorras). Orfa de pai dende nena, críase coa súa nai e dúas tías. Fórmase como mestra e no ano 1946 contrae matrimonio e trasládase á Coruña. É nesta cidade onde comeza a achegarse ao mundo empresarial, ao abrir a súa primeira tenda de comestibles, na rúa onde vive. O 20 de marzo de 1947 ten o seu único fillo, José Luis, a quen de neno se lle diagnostica colite crónica e o médico recomenda que se muden ao campo. É así como se decide a vender a tenda e a casa e a comprar 4000 metros cadrados de terreo na vila de Cambre. O seu obxectivo é construír unha casa e continuar traballando como empresaria e docente. Desgraciadamente un incidente trunca novamente os seus plans, o construtor da casa foxe co diñeiro, o seu marido séntese forzado a emigrar a Brasil. A partir de entón, o matrimonio non volve verse.Francisca Álvarez inicia entón un difícil camiño na súa vida persoal e empresarial: trasládase a vivir a unha casa aínda sen rematar e vende algunhas terras para ir saíndo da situación económica. Ademais, polo feito de ser unha viúva de vivo, ten que lidar coas dificultades legais da época relacionadas coa propiedade das empresas que emprende. Por se fose pouco, é case unha estranxeira na vila e será acosada polos caciques locais. A pesar dos atrancos, esta muller loitadora e emprendedora consegue rematar a casa e abrir unha tenda de víveres. Nesta introduce produtos moi valorados e ata daquela pouco accesibles para moita xente de Cambre. Comercializa aceite, azucre, plátanos de Canarias e petróleo para os candís das casas, todo un acerto nunha época sen rede eléctrica. Comercializa tamén artigos relacionados coa educación: lousas, xices, libros, cadernos de escritura, etc. Coñecida como «Dona Paca», comeza a ter clientela e vai ser moi apreciada por veciños e veciñas. Isto débese a que comeza a fiar comida e diñeiro, a que habilita unha zona da súa casa para que poidan durmir pobres e vagabundos e a que merca os excedentes agrícolas que os e as vilegas non poden vender na cidade.Unha vez afianzado o seu negocio, a Dona Paca quédalle por impulsar a súa outra vocación, o ensino. Abre unha escola en Cambre e, dado que o prezo das clases é «a vontade», énchese rapidísimo e chega a ter alumnado de localidades bastante afastadas. A escola conta con varias aulas para crianzas, que chegan a abranguer grupos de 40 nenas e nenos diferenciados por idades, e unha aula diaria para persoas analfabetas en idade adulta, que chegan a configurar dous grupos de 60.Falece en 1975 a causa dun cancro de píloro un 29 de marzo, será aclamada por unha multitude que chega de diferentes zonas de Galicia para mostrarlle o seu afecto e despedila. O seu corpo repousa no Cemiterio Municipal de Cambre e na veciñanza segue sendo lembrada por ser nai soa, docente, empresaria, consciente dos problemas sociais da súa época e vencedora, a pesar das dificultades que todo iso levaba consigo, nunha época de homes e ditadura.\nAutor/a da biobibliografía: M.ª Dolores Villaverde Solar\nPublicado por R.M. en 14:47 No hay comentarios:\nEtiquetas: A, Docente, Empresaria


Noia quere reducir o gasto municipal e mellorar a eficiencia enerxética – O Barbanza\nNoia quere reducir o gasto municipal e mellorar a eficiencia enerxética\nO Concello de Noia comeza a substitución das luces en todo o casco urbano da cidade, co fin de reducir o gasto municipal e mellorar a eficiencia enerxética. Así, a pretensión é mudar as lámpadas de vapor de sodio por luces LED. A actuación está financiada polo IDAE, ademais do Concello, e conta cun investimento total de 400.000 euros.\nNeste momento xa hai algunhas zonas da cidade que dispoñen de luces LED, como a avenida da República Arxentina ou o barrio de San Lázaro. A renovación do alumeado súmase a outras actuacións que está a realizar o Concello para incrementar a eficiencia enerxética. Por exemplo, a colocación de paneis solares e caldeiras de biomasa nos edificios públicos. Todo isto, tamén mellorará a estética da localidade.


Vaia animalada! – Alex Ghalpon\nPara Anxos e Martiño, especialmente,\ndous dos mellores animaliños cos que teño a sorte de convivir.\nOs paxaros cantáronlle ó sol con forza, con forza de gratitude, con gañas de apartar o frío das plumas. Xa de mañanciña cantaron, e aló polo mediodía saquei a barriga ó sol. Escoita, iso que soa son os paxariños, hanche gustar cando esteas aquí fóra.\nÁ tarde subín a Castroverde. En San Paio quedaban as cigoñas no seu niño, arrimadas unha á outra no luscofusco, no alto, metidiñas no seu loft con vistas ós soutos e ás carballeiras.\nSaíu o raposo do seu tobo, ha de andar ás galiñas, o rabo gordo foxe das luces da estrada carreiro arriba.\nE xa no pico das curvas de San Miguel, con máis présa ca min, o esquío agavea polo piñeiro.\nVaia animalada atopo hoxe no meu camiño, casualidade? o espertar desta primavera a destempo? ou é que se me presentaron os personaxes dun conto diante dos meus fuciños e eu non sei cal é a súa historia? terei que inventala…\nP.D. As cigoñas da imaxe non son as de San Paio, era case noite e creo que nin levaba a cámara. Estas aniñan no Barco de Valdeorras, preto da adega amiga.\nFebreiro 29, 2012 by alexghalpon\tanimais,Castroverde,contos\n4 thoughts on “Vaia animalada!”\nFebreiro 29, 2012 ás 23:33\nUnha viaxe ben fermosa a estas terras!\nMarzo 1, 2012 ás 00:49\nGhalpon, e logo non te decataches de que esa meniña rebuldeira che anda pedindo a berros que lle contes un conto?\nFaino por ela e por esta que che quere ben.\nEra unha vez…\nMarzo 3, 2012 ás 21:20\npois vaia agasallos che preparou o día, hai algo de asombro sempre que vemos animais esquivos, e detrás do rabo do raposo, detrás da estela do esquío e dentro do niño das cigoñas queda unha historia que contar… mira que se che nace a vocación de contacontos…\nMarzo 8, 2012 ás 23:53\nÁndolle dando voltas ó conto pero non dá saído. A ver, a ver, se xunto as palabriñas máxicas… Bicos


aguarda.com: Exposición, 'O Mundo das árbores' na Casa da Cultura\nExposición, 'O Mundo das árbores' na Casa da Cultura\nDende o 15 ao 31 de xaneiro á Casa da Cultura – Sala de Exposicións do concello de A Guarda terá lugar a mostra didáctica medioambiental titulada El Mundo de los Árboles, coa que pretende achegar a nenos e adultos os aspectos máis interesantes e curiosos deste mundo natural.\nCunha mensaxe clara e concisa, esta mostra explica as características das diferentes especies arborícolas que se poden atopar na Península Ibérica, para que a través do seu coñecemento a sociedade aprenda a preservalas. A exposición está formada por máis dunha trintena de paneis fotográficos de gran formato, ademais de mostras de cortes de madeira, nas que se poden apreciar os aneis de crecemento e detalles da casca, ou un sementeiro, entre outros elementos.\nCada fotografía vai acompañada dun texto no que se describen os aspectos máis importantes de cada árbore e algúns dos datos máis singulares como as súas dimensións, enfermidades, pragas, crecemento e usos tradicionais. Os alumnos recibirán durante a visita unha unidade didáctica que ten como obxectivo afianzar os coñecementos adquiridos na visita á exposición.\nDende unha web poderanse descargar as fichas didácticas da exposición, que están deseñadas para que poidan empregalas ben durante a visita á exposición, ben para traballar a posteriori ou mesmo de maneira combinada.\nA exposición estará aberta ao público de luns a venres en horario de 10:00 a 13:00 horas e de 17:00 a 20:00 horas.\nPara a coordinación das visitas pode chamar ao 986 610 000.


Un morto e 100 feridos nas estradas galegas a pasada fin de semana - Vigo al minuto\nUn morto e 100 feridos nas estradas galegas a pasada fin de semana\nAuthor RedacciónPosted on 7 agosto 2017 7 agosto 2017\nO 061 asistiu durante a fin de semana a 101 persoas debido a 71 accidentes de tráfico ocorridos nas estradas galegas dende as 3 da tarde do venres, día 4, ata as 12 menos un minuto da noite deste domingo, día 6.O día que rexistrou máis incidentes foi o sábado con 30 accidentes.\nA Central de Coordinación do 061 recibiu nestes días 88 chamadas en relación cos accidentes de tráfico. Estas alertas xeraron 71 asistencias sanitarias por parte do persoal do 061 que atenderon a un total de 101 persoas.\nOs recursos sanitarios mobilizados polos médicos que atenderon as chamadas na Central de Coordinación do 061 foron 90. Así, a ambulancia medicalizada acudiu en cinco sinistros, as ambulancias asistenciais mobilizáronse en 73 sinistros e os médicos de Atención Primaria que medicalizan as ambulancias asistenciais do 061, no caso de necesitalo, prestaron asistencia sanitaria en 11 accidentes. As ambulancias convencionais acudiron nun sinistro.\nEn 85 casos os feridos foron trasladados aos centros sanitarios correspondentes, en 15 ocasións atendeuse no propio lugar do incidente e unha persoa faleceu no punto do sinistro.\n@albertocontador anuncia que se retira tras la Vuelta a España\n@omarisquino: el mundo pendiente de Vigo\nLa alcaldesa de Lugo, vicesecretaria general\n‘Cinema Mulleres’, o sábado, día 11, no MARCO\nAs proxecións seguirán, tamén, día 18\nEl fuego arrasa una casa en O Porriño